Rikunarita-ORG/Wikinium huggingface dataset:
# Morgon

Morgon i tropane, måla av Frederic Church i 1877.
Morgonskodde. Foto: «Fir0002»
**Morgon** er den første delen av dagen og tek til ved soloppgang, eller frå rundt klokka 4-6, og går over til føremiddag eller middagstider.

## Morgon i kulturen

Morgonen står gjerne for noko positivt, ved at han gjev ei ny byrjing etter den mørke natta. Det finst fleire gudar for morgonen, som Eos og Usjas. Symbol for morgonen er hanen.

Samstundes er tida forbunden med slutten på svevnen og byrjinga på slitet med å arbeida eller leva. Særleg måndagsmorgonen blir rakka ned på, til dømes i songar som «Monday morning blues».

I nyare tid er morgonen blitt ei stund der kommunikasjon og straumnett blir særleg belasta, ettersom mange flytter på seg og mykje verksemd tek til akkurat då. Mange transportårer, både kollektivtransport og vegnett, opplever *morgonrush*.

## Ordtoke om morgonen

* Morgonstund har gull i mund (den som fann på dette viste truleg ikkje at gull har tettleik 19.3 g/cm3)
* Ein tåpe om morgonen er òg ein tåpe om ettermiddagen
* Morgonen syner korleis dagen vil verta.
* Ettermiddagen veit det som morgone ikkje drøymde om
* Viktige avgjerder bør takast om morgonen
* Morgonfuglen får marken
* Ei høne som kaklar om natta legg ikkje egg om morgonen
* Morgen røde gir dage bløde, kveldsrøde gir morgen søde

## Sjå òg

* morgonstjerna
* frukost
# Kveld

Kveld ved Great Barrier Reef.
'Angelus' (1859) av Jean-François Millet.
**Kveld** eller **aftan** er eit tidsrom på døgnet som ligg mellom dag og natt. Han kan seiast å ta til ved solnedgang eller skumring og vara til midnatt. Ei anna tidfesting kan vera at kvelden tek til klokka 18.00 og varar til 24.00 (midnatt). Kveld avløyser ettermiddagen. Han går over til natt som igjen går over til morgon.

Kvelden er tradisjonelt den tida arbeidet for dagen stoppar. Ein kan gå heim, eta kveldsmåltid, driva med fritidssylar eller slappa av. Mange nyheitskjelder er knytt til denne tida gjennom at dei tradisjonelt kjem ut om kvelden, til dømes i form av aviser (som *Aftenposten*, *Stavanger Aftenblad*, *London Evening Standard* eller *Corriere della Sera*) eller nyheitsprogram (som *Dagsrevyen*, *Kveldsnytt* eller *CBS Evening News*).

Ofte er kvelden også ei tid der ein kan byrja festar og feiringar. Mange tradisjonelle norske høgtider finn stad kvelden før ein festdag, som julaftan og jonsokaftan. Jødisk sabbat og større høgtider tek til om kvelden, ved solnedgang. I muslimsk tradisjon er kvelden, som byrjar når ein ser månen, tida ein kan avslutta fasten på kvar dag under ramadan. Som i jødedommen byrjar også høgtider ved kveldsutbrotet. Visse bøner og ritual høyrer også til kvelden, som kristen aftansong eller angelus, jødisk maariv og muslimsk maghrib.

Fleire dyr og plantar er kveldsaktive. Kveldsaktive dyr kan koma ut og leita etter mat på denne tida, medan blomar frå kveldsaktive plantar kan opna seg om kvelden.

## Kjelder
# Livet

*For andre tydingar av oppslagsordet, sjå liv.*
Plankton (*Hyperia macrocephala*) er eit døme på liv.
Lav på eit tre.
**Livet** kan visa til tidsrommet frå ein organisme oppstår til han døyr, til dømes livet til eitt enkelt menneske. Ordet kan også visa til alt som nokon gong har levd på jorda. Det er vanskeleg å finna ein definisjon på livet som omfattar alt liv og stenger ute alt anna. I staden er det vanleg å skildra det livet me kjenner. Det livet me kjenner til finst på jorda og er hovudsakleg bygd opp av karbon og vatn med arvestoff organisert i genar. Det blir også spekulert i om det kan finnast andre former for liv, til dømes utanomjordisk, kunstig eller syntetisk liv.

Levande organismar skil seg gjerne frå ikkje-levande ved at dei har stoffskifte, kan veksa, formeira seg, halda det indre miljøet sitt konstant og etterkvart tilpassa seg miljøet dei er i gjennom evolusjon. Slike organismar er organiserte einingar avgrensa frå omverda som ofte kan reagera på stimuli, verna seg mot åtak og, blant meir innvikla typar, kommunisera.

## Ordsoge

Det norske ordet «liv» stammar frå norrønt *líf*. I mange høve bruker ein det greske ordet for liv, *bio*, som i biologi, læra om korleis livet verker, biografi, soga om eit liv, biosfæren om den delen av atmosfæren som inneheld liv, og biota om alle levande organismar i eit miljø. Det latinske ordet for liv, *vita*, blir også brukt i omgrep som vital, vitalisere, vitamin, i curriculum vitae ('livsløp') eller for seg med tydinga 'livssoge'.

## Kjelder

* «liv» i Nynorskordboka.
* «liv (SML-artikkel)» i *Store norske leksikon*, snl.no.
* Grønli, Kristin Straumsheim (1. august 2002), «Levende, hva er det?», *forskning.no*, arkivert frå originalen 9. mai 2006, henta 5. oktober 2010
* Koshland, Daniel E. Jr. (22 March 2002), «The Seven Pillars of Life», *Science* **295** (5563): 2215 – 2216, doi:10.1126/science.1068489

---

* *Delar av denne artikkelen bygger på «Life» frå Wikipedia på engelsk, den 5. oktober 2010.*

## Bakgrunnsstoff

 Commons har multimedium som gjeld: **Livet**
# Dato

Undeskrifta til Georg II av England på ein kontrakt frå 1750 som oppgjev både juliansk og gregoriansk dato.
Digital framsyning av datoen etter ISO 8601.
Billett markert med dato.
**Dato** er ei tidfesting av eit visst døgn i ein kalender. Han kan oppgjevast med tal eller ei blanding av tal og bokstavar.

Det vanlegaste datosystemet i verda i dag er den gregorianske kalenderen.
Den internasjonale standarden ISO 8601 fastset ein felles skrivemåte for tid og dato etter denne kalenderen.
Her skal ein skriva den største eininga først (år) og deretter fallande verdiar. Ein tilrår at tala blir skrivne med bindestrek imellom, ikkje punktum. Ein dato etter denne standarden blir skriven **2026-06-12**.
Ein vanlegare norsk skrivemåte er **12. juni 2026**.

## Ordsoge

Ordet «dato» kjem frå latin. Det er eigentleg ei kasusform (dativ eller ablativ) av *datum*, 'gjeve', som også er opphavet til ordet «data». Bruken kjem frå mellomalderdokument der ein i underskrifta gjerne skreiv at noko var 'gjeve' eller 'utferdiga' på ein viss dato.

## Bruk

Å datera noko vil seia å tidfesta det. I opphavleg bruk ville det gjerne seia å skriva dagens dato på eit brev, dokument eller liknande.
I nyare tid kan det også handla om å tidfesta historiske hendingar og kjelder, som i årringsdatering.

Datoar kan visa kva tid noko har hend eller er venta å henda, noko ein til dømes finn på billettar, kvitteringar og liknande. På identifikasjonsdokument, attestar, diplom og liknande kan fødselsdato, testdato, utgjevingsdato og liknande ha ei viktig tyding. Datoar kan også brukast på bygningar, minnesmerke og liknande for å visa til tida ein bygde noko på, tida nokon levde eller ei viss tid ein vil minnast.

Med datostempling kan ein anten oppgje datoen der noko hende, eller eit anna tidspunkt ei viss tid seinare. Dette kan vera til hjelp på mellom anna matvarer, slik at ein kan halda styr på kor gamle dei er og kva tid dei bør brukast, eller lånemateriale frå eit bibliotek der ein kan ha materialet ei viss tid.

## Norske skrivereglar

Datoar kan skrivast på fleire måtar på norsk. Dei følgjande skrivemåtane er rekna som korrekte:

* 10.8.1962
* 10.08.1962
* 10.8.62
* 10.08.62
* 02.08.1965
* 2.8.1965
* 02.08.65
* 2.8.65

Det skal ikkje brukast skråstrekar i korrekt norsk.

Om ein skriv månedsnamnet med bokstavar, skal ein ha punktum og mellomrom etter talet:

* 4. juli

Forkorta årstal skal skrivas uten apostrof:

* 1999 kan forkortast til 99, ikkje '99

Ein kan bruka ordet «den» om ein bruker ord i datoen, som «den 4. juli», men ikkje om ein berre bruker tal (4.7.1989).

## Sjå òg

* Datolinja
* Juliansk døgn

## Kjelder

* «dato» i Nynorskordboka.

---

* *Delar av denne artikkelen bygger på «Dato» frå Wikipedia på bokmål, den 1. august 2015.*
	+ *Wikipedia på bokmål oppgav desse kjeldene:*
		- Finn-Erik Vinje (2009). *Skriveregler* (0 utg.). Aschehoug. ISBN 978-82-03-33770-3.  [1. utg. 1973]
# Solkalender

Ein **solkalender** er ein kalender som er utelukkande basert på rørsla til sola, til dømes den gregorianske kalenderen.

## Kjelder

* «Solkalender», *Store norske leksikon*, 15. februar 2009, henta 13. august 2014
# Måneår

Eit **måneår** er eit år rekna ut frå månesyklusane. Det finst to hovudtypar måneår:

1. Det lunisolare året, eller «sol/måneåret», er eit måneår som blir rekna ut frå månefasane, og som varierer mellom 12 og 13 månader per år for å unngå større forskyvingar i høve til det reine solåret. Eksempel på kalendrar med lunisolare år er:
	1. Det jødiske året
	2. Kyrkjeåret — kyrkjeåret, som vert bruka i kristendommen, stammar frå det jødiske året og baserer seg som dette på ei samordning av årstider og månefasar. Datoar for rørlege helgedagar i kyrkjeåret blir rekna ut frå 1. påskedag, som fell på fyrste sundag etter fyrste fullmåne etter vårjamdøger. Dei andre rørlege heilagdagane vert bestemt ut frå påskedagen. Datoane i kyrkjeåret vert oftast omrekna til den verdslege kalenderen for vanleg bruk — i all eldre kristendom sovel som i austleg-ortodoks kristendom blir den julianske kalenderen bruka. Vestleg kristendom reknar datoane i kyrkjeåret om til den gregorianske kalenderen.
2. Det lunare året, eller det reine måneåret, er eit år definert som 12 månesyklusar. Eksempel på kalendrar med lunare år er:
	1. Det muslimske året.
# Månefase

Månefasane. 1 er nymåne, på 2-4 er månen i ny, 5 er fullmåne, og på 6-8 er han i ne.
**Månefase** synar til skilnaden i utsjånad på den synlege delen av månen sett frå jorda. Månefasesyklusen tek om lag éin månad, og er bakgrunnen for denne tidseininga.

Ein halvdel av månen er alltid opplyst av sola (sett vekk frå månemørking når jorda skuggar), men tilhøvet mellom dei tre himmellekamane gjer at ein frå jorda ofte berre ser ein del av den opplyste sida. Månefasen der ein ser heile måneskiva vert kalla *fullmåne*, medan fasen der ein nesten ikkje ser månen vert kalla *nymåne*. I mellomfasane er månen ein halvmåne som er i *ny* når den synlege delen veks fram mot fullmåne, og i *ne* når han minkar mot nymåne. *Første kvarter* er når månen er i voksande, austleg kvadratur, og nøyaktig halvparten av den lyste overflata er synleg frå jorda, *siste kvarter* er når halvmånen er minkande.

Månefasane gjentek seg på dei same datoane kvart 19. år. Ein slik syklus vert kalla Meton-syklus.

Animasjon av månefasane sett frå den nordlege halvkula
## Kjelder

* «Første Kvarter», *Store norske leksikon*, 14. februar 2009, henta 26. mai 2016

## Bakgrunnsstoff

 Commons har multimedium som gjeld: **Månefase**
# Midnatt

Kl. 24:00 midnatt
Midnatt i Oslo den 19. juni, under sommartida då det sjølv ved midnatt er ganske lyst.
**Midnatt** er eit tidspunkt om natta. I vanleg kalendarisk tyding viser tidspunktet til klokka tolv om natta og overgangen frå eit døgn til eit anna. Astronomisk viser det til den tida av døgnet er sola står lågast på himmelen i høve til horisonten. Det svarer til tidspunktet middag.

Midnatt på klokka kan skrivast **24:00** om ein viser til det som avslutnad på døgnet og **00:00** om ein viser til starten på det nye døgnet. Sjå elles standarden ISO 8601.

Midnatt har ei særskild kulturell tyding nyttårsaftan, då tidspunktet markerer overgangen til eit nytt år.

**Sann midnatt** er tidspunktet for den nedre kulminasjonen av den verkelege sola, det vil sei at sola er i nord på den nordlege halvkula.

## Sjå òg

* Midnattssol

## Bakgrunnsstoff

* Institutt for astrofysikk og teoretisk vitenskap Arkivert 2006-02-09 ved Wayback Machine.

## Kjelder

* *Denne artikkelen bygger på «Midnatt» frå Wikipedia på bokmål, den 13. juli 2011.*
# Normaltid

Påminning om overgangen frå sommartid til normaltid.
**Normaltid** er i Noreg middeltida for den meridianen som ligg 15 grader austanfor Greenwich.

Norsk normaltid samsvarar med mellomeuropeisk tid og er ein time føre (større tal) Greenwich tid (GMT), òg kalla verdstid, UT.

Klokka stillast i 2007 etter normaltid i tida fram til 25. mars kl.0200 og frå 28.oktober klokka 0200, alle klokkeslett etter norsk normaltid.

Den delen av året vi ikkje har normaltid, er klokka stilt ein time fram, og vi har sommartid.

## Lovfesting

«Log um sams normaltid fyr kongeriket Norig», som vart vedteken 29. juni 1894, var den første lova Stortinget vedtok med teksten på landsmål. Lova var gjeldande rett inntil «Lov om målenheter, måling og normaltid» trådde i kraft 1. januar 2008.

## Referansar

## Sjå også

* Sommartid.
# Det jødiske året

Detalj frå ein jødisk mellomalderkalender.
**Det jødiske året** er eit kombinert sol-/måneår — det vil seie at månadene blir rekna ut frå månefasar, og at justeringar er innlagde over tid for å sikre samsvar med solåret og årstidene.

Det jødiske året har desse månadene:

1. **Nisán** eller **abíb** (*aviv*)
2. **Ijár**
3. **Siván**
4. **Tammúz**
5. **Ab** (*av*) eller **menahém ab** (*menahém av*)
6. **Elúl**
7. **Tisjré** (*tisjri*)
8. **Hesjván** eller *marhesjván*
9. **Kislév**
10. **Tebét** (*tevét*)
11. **Sjebát** (*sjvat*)
12. **Adár** (i jødiske skotår: *Adár I*)
13. (I jødiske skotår: *Adár II*)

Opphavleg vart månadene referert til med nummer («den sjuande månaden»), med unntak av den første månaden som er månaden for pesah (jødisk påske); denne månaden vart allereie i *Mosebøkene* kalla abíb. Dei noverande månadsnamna vart tekne i bruk under det babylonske eksilet.
# Middag

*Skogsutsyn ved middag* (1878) av Mikhail Klodt.
**Middag** viser til eit tidspunkt midt på dagen, og til eit måltid, middagsmat, ein tradisjonelt har ete på denne tida.

Middagstidspunktet kan definerast kalenderisk og astronomisk:

* Allminneleg eller *kalenderisk middag* er den vanlegaste bruken. Ein kallar klokketidspunktet midt på dagen, kl. 12:00, for middag, uavhengig av normaltid, sommartid eller plassering i tidssona.

* *Astronomisk middag* er det tidspunktet på døgeret då sola står høgast på himmelen. Dette vil normalt vere det lysaste tidspunktet på døgeret, og klokkeslettet er avhengig av lengdegrad i høve til den tidssona som gjeld for staden, og eventuell «sommartid».

Tidspunktet har gitt namn til mange fjell og åsar, til dømes Middagshornet i Barstadvik i Ørsta kommune. Namnet kjem gjerna av at dei namngjevande gardane har sola over dette fjellet ved middagstider.

## Middagsmat

Høgtideleg middag for delegasjonar frå Danmark, Noreg og Sverige ved International Labor Conference by the American Scandinavian Foundation i 1919.

*For meir om dette emnet, sjå Middagsmat.*
Middag som måltid viser som regel til hovudmåltidet på dagen. Det har typisk ein god porsjon varm mat og kan etast frå middagstidspunktet, men gjerne seinare. Mange et middag om ettermiddagen, ei tid etter skule- eller arbeidsdagen, og i nokre kulturar kan ein ha middag om kvelden.

## Sjå òg

* Non
* Midnatt
* Middagsdemon

## Bakgrunnsstoff

* Institutt for astrofysikk og teoretisk vitenskap Arkivert 2006-02-09 ved Wayback Machine.
# Astronomi

Stjernetåka Insekttåka. Raudt representerer ionisert nitrogen. Foto: Hubble Space Telescope
Galileo Galilei sine skisser og observasjonar av månen viste at han var full av fjell og krater.
**Astronomi** (frå dei greske ordea *astron* (ἄστρον), 'stjerne', og nomos (νόμος), 'lov') er vitskapen om himmellekamar (som stjerner, planetar, kometar og asteroidar) og fenomen utanfor jordatmosfæren (som kosmisk bakgrunnsstråling). Han tek for seg utvikling, fysikk, kjemi, meteorologi og rørslene til desse lekamane, i til|legg til utforminga og utviklinga av universet.

Fysikken har tette band med astronomien. Mange fysiske oppdagingar kjem frå astronomiske observasjonar. Nokre viktige strukturar er solsystem og galaksar.

Astronomi er eit av dei få vitskaplege felta der amatørar enda spelar ein aktiv rolle, framfor alt i oppdaging og observering av tilfeldige fenomen som, til dømes, kometar. Astronomi skal ikkje forvekslast med astrologi, som er ein pseudovitskap der ein prøver å føreseie lagnaden til menneska gjennom å fylgje banane til himmellekamane. Dei to har liknande røter (studien av himmelen og himmellekamane) men skil seg markant i at astronomane bruker vitskaplege metodar og fakta som kan verifiserast, mens astrologar ikkje gjer det.

Astronomien var ein av dei første empiriske vitskapane, det vil seie ein vitskap der ein baserer teoriar på observasjon av faktiske hendingar i staden for filosofiske resonnement. Dette leidde til djupe konfliktar med den katolske kyrkja, som såg på filosofiske studium av Bibelen som den einaste kjelda til kunnskap, og mange tidlege astronomar som til dømes Galileo Galilei og Nikolaus Kopernikus blei forfølgde og skulda for kjetteri av kyrkja. Andre tidlege astronomar blei tvinga til å ta tilbake eller tilpasse teoriane sine for at dei skulle passe med kyrkjas verdsbilete.

### Spesialområde

Astrometri
Astrofysikk
Himmelmekanikk
Astronautikk
Stellardynamikk
Stellarstatistikk
Solforsking
Planetologi
Kosmologi
### Metode

Teleskop
Fotometri
Spektroskopi
Radioastronomi
## Sjå au

* Astronomihistorie
* Kjende astronomar
* Romfart
* Astronomiske satellittar

## Kjelder

## Bakgrunnsstoff

* Astronomiske nyheter på norsk
* Astronomy Picture of the Day
* Google: Astronomy Arkivert 2005-12-23 ved Wayback Machine.
* Google: School time: Astronomy and Space Arkivert 2006-05-27 ved Wayback Machine.
* Astronomy Notes
# Kronometri

**Kronometri** (av gresk χρόνος (*khrónos*) «tid» og μέτρηση (*métrioi*) «måling») er vitskapen om måling av tid og tidtaking.

Det må ikkje forvekslast med kronologi som er vitskapen om å plassere hendingar i tid og som ofte er avhengig av kronometri.

## Sjå òg

* Kronometer
* Kognitiv kronometri
* Mental kronometri

## Kjelder

* *Denne artikkelen bygger på «Chronometry» frå Wikipedia på engelsk, den 18. august 2008.*
# Stjernedøgn

På ein prograd planet som jorda er det **sideriske døgnet** kortare enn soldøgnet. Ved tid 1 er sola og ei kjend stjerne begge rett opp. Ved tid 2 har planeten rotert 360° og den fjerne stjerna er rett opp igjen (1→2 = eit siderisk døgn). Men det er ikkje til litt seinare, ved tid 3, at sola igjen er rett opp (1→3 = eit soldøgn)
Eit **siderisk døgn** er tida der tar jorda å rotere 360°, eller meir presist den tida det tar ei typisk stjerne å gjere to etterfylgjande øvre meridianpassasjar. Dette er litt mindre enn eit soldøgn. Det er 36*6*,2422 sideriske døgn i eit tropisk år, men 36*5*,2422 soldøgn. Dette gir eit siderisk døgn på 86 164,09 sekund (eller: 23 timar, 56 minutt og 4,09 sekund).

Grunnen til at det er eit døgn meir sideriske enn «normale» døgn er at banen til jorda gjer at vi mistar eit døgn, med andre ord, ein person på jorda opplever 365 1/4 dagar sjølv om planeten sjølv roterte 366 1/4 gonger (jorda roterer same veg som ho går rundt sola sett ovanfrå, mot klokka).

I siderisk tid er midnatt da det første punktet til Væren kryssar den øvre meridianen.

Ein *gjennomsnittleg siderisk dag* er ikkje rekna etter den reelle passasjen, men frå passasjen av det gjennomsnittlege vårjamdøgnpunktet (sjå: gjennomsnittleg sol).

## Sjå au

* Siderisk månad
* Siderisk tid
* Tid
# Tropane

Bilete frå Filippinane midt på dagen medan sola nesten står i senit.
**Tropane** er det geografiske området av jorda som ligg rundt ekvator, mellom dei to vendekretsane, om lag 23°30' (23,5°) N og 23°30' (23,5°) S. Dette området vert òg kalla **den heite sona**.

Dette området inkluderer alle områda på jorda der sola i løpet av eit år står i senit. I tempererte soner vil sola aldri nå ei høgd på 90º eller stå direkte over hovudet på ein. Ordet «tropane» kjem frå det greske ordet *tropos* som tyder «vending», fordi sola tilsynelatande svingar mellom dei to vendekretsane med ein periode som definerer middellengda på eit år.

Tropiske planter og dyr er dei artane som høyrer heime i tropane. Tropisk vert òg av og til brukt om det tropiske klimaet, eit klima som er varmt og fuktig året rundt, og som ofte inneheld frodig vegetasjon. Det finst derimot stader i tropane som ikkje har tropisk klima, til dømes Mauna Kea på Hawaii, Kilimanjaro i Afrika eller Andesfjella i Sør-Amerika. Ein har òg stader i tropane som er tørrare med lågare luftfukt, slik som Sahara, Sentral-Afrika og dei nordlege områda av Outback i Australia.

## Tropiske økosystem

Tropiske økosystem kan utgjere regnskogar, tørre lauvskogar, barskogar, ørkenar og andre habitat. Ein har ofte område med stort biologisk mangfald og endemiske artar, særleg i regnskogar og tørre lauvskogar. Døme på slike stader er regnskogane i Costa Rica, skogane på Madagaskar og Waterbergbiosfæren i Sør-Afrika.

## Sjå òg

* Krepsens vendekrins
* Steinbukkens vendekrins
* Geografisk sone
* Ekvator
# Himmelkvelving

Jorda roterer innafor ein relativt liten, jordsentrert **himmelkule**. Her kan ein sjå stjerner (kvit), ekliptikken (raud), og linjer for rektascensjon og deklinasjon (grøn) i ekvatorkoordinatar.
**Himmelkvelving** eller **himmelkule** er innan astronomi og navigasjon ei tenkt roterande sfære med ein enorm radius med sentrum i auga til observatøren eller midtpunktet i jorda eller sola.

På jorda er himmelkula konsentrisk og koaksial og med jorda som sentrum. Alle himmellekamar kan sjåast som plassert på denne sfæren. Projisering på himmelkvelvinga er eit nyttig verktøy innan navigasjon. Dersom ein kjenner posisjonen til ein himmellekam på himmelkula (vha. nautiske almanakkar) og deretter bestemmer stillinga til himmellekamen i høve til horisonten (vha. ein sekstant), kan ein rekna ut posisjonen til observatøren på jorda. Dette er grunntanken i astronomisk navigasjon.

## Sjå òg

* Himmelkoordinatar
* Firmament
* Himmel
* Eigenrørsle

## Kjelder

* *Denne artikkelen bygger på «Himmelkvelving» frå Wikipedia på bokmål, den 9. februar 2011.*

## Bakgrunnsstoff

 Commons har multimedium som gjeld: **Himmelkvelving**